LE PÈIRA DE GRIMAN

 Le pèira de Griman qu'es a Sabres, pròishe deu quartièr de Tausiet. Qu'i avè d'auts còps, au redís de 'quera pèira, uu' glisa que s'ahonèt hens un gran golh, tan prohond que n'an pas jamèi podut tocar lo hons. E totun que pòden enqüéèra enténer sonar le clòcha anegada, per les hèstas.

 Un còp qu'avèn volut virar le pèira de parts. Qu'i avèn estacat tres o quate pars de vacas. Mès jamèi ne le podoren har maglar.

 Que disen tanben qu'un jorn, un òmi de Tausiet que trobèt un passant en a joelhas au pè de le pèira, que preguèva.

 — E qué hètz donc aquí, praube òmi ? ce dishot l'òmi.

L'estrangèr contunèt de pregar. Quòn avot acabat, que se luvèt en disents :

 — Tot mainatge que ne marcharà a l'atge d'un an, Que'u portaratz a le pèira de Griman.

 E lo passant se n'anot, shètz ne díser mèi long.

 Desempús, qu'es l'usança de portar los mainatges d'un an que ne marchan pas 'nqüèra a le pèira de Griman, e aquí que'us hèn marchar nau còps su' le pèira, d'un estrem a l'aut.